
KAPITTEL 1

HANNAH

HAN VET IKKE at jeg eksisterer.

For tusende gang på tre kvarter smugkikker jeg i retning Justin Kohl, og han er så vakker at jeg får klump i halsen. Selv om jeg antagelig burde velge et annet adjektiv – kompisene mine insisterer på at ingen mann liker å bli kalt vakker.

Men herregud, det finnes ingen annen måte å beskrive de markerte trekkene og de følsomme brune øynene hans på. Han har på seg caps i dag, men jeg vet hva som skjuler seg under den: tykt, mørkt hår, av typen som ser silkemykt ut og gir deg lyst til å la fingrene gli gjennom det.

På de fem årene som har gått siden voldtekten, har hjertet mitt bare banket for to gutter.

Den første dumpet meg.

Denne legger ikke merke til meg engang.

Nede ved kateteret i auditoriet holder professor Tolbert det jeg har begynt å kalle Skuffelsestalen. Det er den tredje på seks uker.

Overraskelse: Sytti prosent av klassen fikk C+ eller dårligere på tentamen.

Jeg? Jeg fikk toppkarakter. Og jeg ville løyet hvis jeg sa at den store, røde A-en med ring rundt øverst på besvarelsen min ikke kom som et rent sjokk. Det eneste jeg gjorde, var å rable ned en endeløs strøm av svada i et forsøk på å fylle ut heftet.

Filosofisk etikk skulle egentlig være plankekjøring. Professoren som underviste i det, pleide å dele ut hjernedøde flervalgstester, og den avsluttende «eksamenen» besto av et personlig essay der man fikk et moralsk dilemma og ble spurt om hvordan man ville reagere på det.

Men to uker før semesterstart falt professor Lane død om av hjerteinfarkt. Jeg hørte at vaskehjelpen fant ham hjemme på badegulvet – naken. Stakkars fyr.

Heldigvis (og ja, det er sarkastisk ment) steppet Pamela Tolbert inn for å overta undervisningen til Lane. Hun er ny på Briar University og den typen foreleser som vil at du skal se sammenhenger og «engasjere deg» i stoffet. Hadde dette vært en film, ville hun vært den unge, ambisiøse læreren som dukker opp på en skole i gettoen og inspirerer problembarna, og plutselig plukker de opp blyanten, alle sammen, og i rulleteksten står det at samtlige elever kom inn på Harvard eller noe sånt dritt. Umiddelbar Oscar til Jennifer Lawrence.

Men dette er ingen film, noe som betyr at det eneste Tolbert har inspirert studentene sine til, er hat. Og sant å si fatter hun ikke hvorfor ingen gjør det bra i faget hennes.

Her er et hint: Det er fordi hun stiller den typen spørsmål man kunne skrevet en jævla doktorgradsavhandling om.

«Jeg er villig til å la alle som strøk eller fikk C– eller dårligere – få ta en ny tentamen.» Tolbert rynker på nesa, som om hun ikke kan begripe hvorfor det i det hele tatt er nødvendig.

Ordet hun nettopp brukte – villig? Særlig. Jeg har hørt at massevis av studenter har klaget på henne til studierådgiveren sin, og jeg mistenker at ledelsen tvinger henne til å gi alle en ny sjanse. Det setter ikke Briar i noe særlig godt lys når over halvparten av studentene i et fag stryker, spesielt når det ikke bare er unnasluntrerne. Toppstudenter som Nell, som sitter og surmuler ved siden av meg, gjorde det også elendig.

«For dem av dere som velger å ta tentamen på nytt, vil de to karakterene bli lagt sammen. Hvis dere gjør det dårligere andre gang, blir den første karakteren stående», avslutter Tolbert.

«Jeg fatter ikke at du fikk A», hvisker Nell til meg.

Hun ser så knust ut at jeg kjenner et snev av medlidenhet. Nell og jeg er ikke bestevenner eller noe, men vi har sittet ved siden av hverandre siden september, så det er bare naturlig at vi er blitt litt kjent. Hun tar fag for å komme inn på medisinstudiet, og jeg vet at hun kommer fra en overambisiøs familie som ville latt henne få høre det hvis de fikk vite om tentamenskarakteren hennes.

«Jeg fatter det ikke selv heller», hvisker jeg tilbake. «Seriøst. Les svarene mine. Det er bare usammenhengende babbel.»

«Kan jeg det, altså?» Nå høres hun ivrig ut. «Jeg er nysgjerrig på hva Tyrannen setter A på.»

«Jeg skanner den og sender den til deg på mail i kveld», lover jeg.

I samme sekund som Tolbert avrunder forelesningen, fylles auditoriet av lyder fra folk som bare vil komme seg ut. Laptoper lukkes, notatbøker glir ned i sekker og studenter reiser seg fra plassen sin.

Justin Kohl blir stående igjen borte ved døra for å snakke med noen, og blikket mitt låser seg på ham som et varmesøkende missil. Han er vakker.

Har jeg sagt hvor vakker han er?

Jeg blir klam i håndflatene ved synet av den kjekke profilen hans. Han er ny på Briar i år, men jeg er ikke sikker på hvilket college han byttet fra. Og selv om han raskt ble stjernen på laget i amerikansk fotball, er han ikke som de andre idrettsguttene på dette colleget. Han sprader ikke rundt på campus med et glis som om han skulle være Guds gave til verden, og ikke dukker han opp med en ny jente under armen hver dag heller. Jeg har sett ham spøke og le med lagkameratene sine, men den intelligente, intense utstrålingen hans får meg til å tro at han har skjulte dybder. Det gjør meg bare enda mer desperat etter å bli kjent med ham.

Jeg er vanligvis ikke svak for idrettsgutter, men et eller annet med denne fyren forvandler meg til en hjernedød geléklump.

«Nå stirrer du igjen.»

Den ertende stemmen til Nell får meg til å rødme. Hun har ferska meg i å sikle på Justin mer enn én gang, og hun er en av de få jeg har betrodd meg til om avstandsforelskelsen.

Samboeren min, Allie, vet det også, men de andre vennene mine? Aldri i livet. De fleste av dem studerer musikk eller drama, så det gjør oss vel til en kunstnerisk gjeng. Eller kanskje emo. Bortsett fra Allie, som har vært av og på med en fraternity-fyr siden førsteåret, elsker vennene mine å baksnakke eliten her på Briar. Jeg pleier vanligvis ikke å delta (jeg liker å tro at jeg er hevet over sladder), men … like greit å innse det. De fleste av de populære studentene er noen skikkelige klyser.

For eksempel Garrett Graham, den andre idrettsstjernen som tar dette faget. Fyren oppfører seg som om han eier stedet. Noe han vel på en måte gjør. Han trenger bare å knipse med fingrene, så dukker det opp en ivrig jente ved siden av ham. Eller hopper opp på fanget hans. Eller stikker tunga ned i halsen på ham.

Men han ser ikke ut som kongen på haugen i dag. Nesten alle de andre har gått, inkludert Tolbert, men Garrett sitter fortsatt på plassen sin, med nevene knyttet hardt rundt kantene på tentamensheftet.

Han må ha strøket, han også, men jeg synes ikke særlig synd på fyren. Briar er kjent for to ting – ishockey og amerikansk fotball, noe som ikke er så rart med tanke på at Massachusetts er hjemstaten til både Patriots og Bruins. Idrettsutøverne som spiller for Briar, ender nesten alltid opp som proffer, og i løpet av årene her får de alt servert på sølvfat – inkludert karakterene.

Så ja, kanskje det gjør meg en smule skadefro, men jeg kjenner en viss triumf ved å vite at Tolbert stryker kapteinen for det mesterskapsvinnende ishockeylaget vårt på lik linje med alle andre.

«Vil du ha noe fra Coffee Hut?» spør Nell mens hun samler sammen bøkene sine.

«Rekker ikke. Jeg har øving om tjue minutter.» Jeg reiser meg, men følger ikke etter henne mot døra. «Gå i forveien, du. Jeg må sjekke timeplanen før jeg går. Husker ikke når jeg har seminar.»

Enda et «frynsegode» ved å ta faget til Tolbert – i tillegg til den ukentlige forelesningen, tvinges vi til å delta på to halvtimelange seminarer i uka. Det positive er at det er Dana, hjelpelæreren, som har ansvaret for dem, og hun har alle de egenskapene Tolbert mangler. Som sans for humor.

«OK», sier Nell. «Vi ses senere.»

«Ses», roper jeg etter henne.

Ved lyden av stemmen min stopper Justin opp i døråpningen og snur på hodet.

Herregud.

Det er umulig å stanse rødmen som stiger opp i kinnene. Dette er første gang vi har øyekontakt, og jeg vet ikke hvordan jeg skal reagere. Si hei? Vinke? Smile?

Til slutt nøyer jeg meg med et lite nikk som hilsen. Sånn. Rolig og avslappet, helt passende for en sofistikert tredjeårsstudent på college.

Hjertet hopper over et slag da munnviken hans løfter seg i et svakt smil. Han nikker tilbake, og så er han borte.

Jeg stirrer på den tomme døråpningen. Pulsen eksploderer i full galopp, for OMG. Etter seks uker der vi har pustet inn den samme lufta i dette innestengte auditoriet, har han endelig lagt merke til meg.

Jeg skulle ønske jeg var modig nok til å gå etter ham. Kanskje spørre om han vil ta en kaffe. Eller spise middag. Eller brunsj – vent, spiser folk på vår alder i det hele tatt brunsj?

Men føttene mine er som limt fast til det blanke laminatgulvet.

Fordi jeg er feig. Jepp, en skikkelig pingle. Jeg er livredd for at han skal si nei, men jeg er enda mer livredd for at han skal si ja.

Jeg hadde det bra da jeg begynte på college. Hadde lagt problemene bak meg, senket guarden. Jeg var klar for å date igjen, og det gjorde jeg. Jeg datet flere gutter, men bortsett fra eksen min, Devon, var det ingen av dem som fikk det til å krible i kroppen på samme måte som Justin Kohl gjør, og det skremmer meg.

Museskritt.

Stemmer, det. Museskritt. Det var yndlingsrådet til psykologen, og jeg kan ikke nekte for at strategien hjalp meg en hel del. Konsentrer deg om de små seirene, pleide Carole alltid å si.

Så … dagens seier … Jeg nikket til Justin, og han smilte til meg. Neste forelesning smiler jeg kanskje tilbake. Og den etter der igjen foreslår jeg kanskje kaffe, middag eller brunsj.

Jeg trekker pusten mens jeg går nedover midtgangen og klamrer meg til følelsen av seier, selv om den er bitte liten.

Museskritt.

GARRETT

JEG STRØK.

Jeg strøk, for faen.

I femten år delte Timothy Lane ut A-er som om det var sukkertøy. Det året jeg tar faget? Hjertet til Lane slutter å slå, og jeg sitter i klisteret med Pamela Tolbert.

Det er offisielt. Den dama er min erkefiende. Bare synet av den runde håndskriften – som fyller hver eneste centimeter med ledig plass i margen på tentamensbesvarelsen min – får meg til å ville klikke helt og rive heftet i fillebiter.

Jeg ligger an til å få A i de fleste andre fagene, men nå har jeg nettopp fått F i filosofisk etikk. Kombinert med C+ i spansk historie har snittet mitt sunket til C–.

Jeg trenger C+ i snitt for å spille ishockey.

Vanligvis har jeg ingen problemer med å holde snittet oppe. Stikk i strid med hva mange tror, er jeg ingen dum sportsidiot. Men hei, jeg har ikke noe imot at folk tror det. Særlig damer. De tenner vel på tanken på å knulle den store, sterke huleboeren som bare er god til én ting, men siden jeg ikke er ute etter noe seriøst, passer det meg helt fint med tilfeldige ligg med damer som kun er ute etter kølla mi. Det gir meg mer tid til å fokusere på ishockey.

Men det blir ikke mer ishockey hvis jeg ikke får opp denne karakteren. Det verste med Briar? Rektor krever at man yter maks – både akademisk og sportslig. Mens andre colleger kanskje er mer ettergivende overfor idrettsutøvere, har Briar nulltoleranse.

Jævla Tolbert. Da jeg snakket med henne i forkant av kurset og spurte om ekstrapoeng, sa hun med den nasale stemmen sin at jeg måtte delta på seminarene og møte opp i kollokviegruppa. Jeg gjør allerede begge deler. Så ja, med mindre jeg leier en eller annen smarting til å ta på seg en maske av ansiktet mitt og ta den nye tentamenen for meg … er løpet kjørt.

Frustrasjonen slipper ut i form av et hørbart stønn, og i øyekroken ser jeg noen rykke overrasket til.

Jeg skvetter selv, for jeg trodde jeg satt her og veltet meg i min egen elendighet alene. Men jenta på bakerste rad er blitt værende, og hun er på vei ned midtgangen mot kateteret til Tolbert.

Mandy?

Marty?

Jeg husker ikke hva hun heter, sannsynligvis fordi jeg aldri har giddet å spørre. Men hun er søt. Mye søtere enn jeg hadde fått med meg. Pent ansikt, mørkt hår, rå kropp – shit, tenk at jeg aldri har lagt merke til den kroppen før!

Men jeg legger merke til den nå. Skinny jeans strammer om en rund, fast rumpe som roper «ta på meg», og V-halsen på genseren fremhever et par svært imponerende pupper. Jeg rekker ikke å dvele ved noen av disse tiltalende synsinntrykkene, for hun merker at jeg glor, og en rynke dukker opp mellom øyebrynene.

«Går det bra?» spør hun og ser strengt på meg.

Jeg mumler noe halvhøyt. Jeg er ikke i humør til å snakke med noen nå.

Et mørkt øyebryn hever seg i min retning. «Unnskyld, var det engelsk?»

Jeg krøller sammen tentamenen og skyver stolen bakover. «Det går fint, sa jeg.»

«Da så.» Hun trekker på skuldrene og fortsetter ned trappa.

Idet hun plukker opp utklippstavla med seminarplanen vår, slenger jeg på meg Briar Ishockey-jakka, stapper den patetiske tentamensbesvarelsen ned i sekken og drar igjen glidelåsen.

Jenta med det mørke håret går tilbake mot midtgangen. Mona? Molly? M-en høres riktig ut, men resten er et mysterium. Hun har tentamensbesvarelsen sin i hånda, men jeg kikker ikke på den, for jeg går ut fra at hun har strøket, nøyaktig som alle andre.

Jeg lar henne passere før jeg går ut i midtgangen. Jeg kunne vel sagt at det er gentlemannen i meg, men det ville vært en løgn. Jeg vil se på rumpa hennes igjen, for det er en jævlig sexy rumpe, og nå som jeg har sett den, har jeg ikke noe imot å ta en ny titt. Jeg følger etter henne opp til utgangen og innser plutselig hvor liten hun er – jeg er ett trinn under henne og kan likevel se issen hennes.

Akkurat idet vi når døra, snubler hun i sine egne bein, og bøkene hun holder i hendene deiser i gulvet.

«Søren. Jeg er så klumsete.»

Hun går ned på knærne, og det gjør jeg også, for i motsetning til hva jeg sa i stad, kan jeg være en gentleman når jeg vil, og det gentlemanaktige nå er å hjelpe henne med å samle sammen bøkene.

«Å, du trenger ikke gjøre det. Det går bra», insisterer hun.

Men hånda mi har allerede fått tak i tentamensbesvarelsen hennes, og jeg måper ved synet av karakteren.

«Holy shit. Fikk du A?» spør jeg.

Hun smiler selvironisk. «Merkelig nok. Jeg var helt sikker på at jeg hadde strøket.»

«Fy faen.» Det føles som om jeg nettopp har dumpet borti selveste Stephen Hawking, og at han dingler med universets hemmeligheter rett for nesa på meg. «Kan jeg få lese besvarelsen din?»

Hun rynker brynene igjen. «Det er ganske frempå av deg, synes du ikke? Vi kjenner ikke hverandre engang.»

Jeg himler med øynene. «Jeg ber deg ikke om å ta av deg klærne, søta. Jeg vil bare ta en titt på tentamenen din.»

«Søta? Det var ikke bare frempå, det var frekt.»

«Foretrekker du frøken? Frue, kanskje? Jeg skulle gjerne brukt navnet ditt, men jeg vet ikke hva du heter.»

«Selvsagt gjør du ikke det.» Hun sukker. «Jeg heter Hannah.» Så tier hun megetsigende før hun sier: «Garrett.»

Greit, jeg var laaangt unna med M-greia.

Og jeg går ikke glipp av måten hun legger trykk på navnet mitt på, som for å si: Ha! Jeg vet hva du heter, din drittsekk!

Hun samler sammen resten av bøkene sine og reiser seg, men jeg leverer ikke tilbake tentamensbesvarelsen hennes. I stedet reiser jeg meg og begynner å bla i den. Mens jeg skumleser svarene, synker humøret mitt enda mer, for hvis det er denne typen analyse Tolbert er ute etter, er jeg ferdig. Det er jo en grunn til at jeg studerer historie – jeg forholder meg til fakta. Svart og hvitt. Dette skjedde på dette tidspunktet med denne personen, og her er resultatet.

Hannahs svar fokuserer på teoretisk drit og hvordan filosofene ville reagert på de ulike moralske dilemmaene.

«Takk.» Jeg rekker henne heftet og hekter deretter tomlene i beltehempene på jeansen. «Hei, hør her. Kunne du tenke deg å …» Jeg trekker på skuldrene. «Du vet …»

Leppene hennes dirrer som om hun prøver å la være å le. «Faktisk så vet jeg ikke.»

Jeg puster ut. «Vil du være privatlæreren min?»

De grønne øynene hennes – den mørkeste grønnfargen jeg noensinne har sett, omkranset av tette, svarte øyevipper – går fra overrasket til skeptisk på få sekunder.

«Du skal få betalt», skynder jeg meg å legge til.

«Å. Ehm. Ja, selvfølgelig forventer jeg at du betaler meg. Men …» Hun rister på hodet. «Unnskyld. Det kan jeg ikke.»

Jeg biter i meg skuffelsen. «Kom igjen, gjør meg en tjeneste. Hvis jeg stryker på den nye tentamenen, kommer karaktersnittet mitt til å synke drastisk. Vær så snill?» Jeg smiler, det smilet som fremhever smilehullene og alltid får jenter til å smelte.

«Pleier det å fungere?» spør hun nysgjerrig.

«Hva?»

«Det lilleguttsmilet … Hjelper det deg med å få viljen din?»

«Alltid», svarer jeg uten å nøle.

«Nesten alltid», retter hun. «Du, unnskyld meg, men jeg har virkelig ikke tid. Jeg sjonglerer allerede skole og jobb, og nå som vinterforestillingen nærmer seg, får jeg det enda travlere.»

«Vinterforestilling?» sier jeg uforstående.

«Stemmer, det glemte jeg. Hvis det ikke handler om ishockey, er det ikke på radaren din.»

«Hvem er det som er frekk nå? Du kjenner meg ikke engang.»

Det blir stille et øyeblikk, og så sukker hun. «Jeg studerer musikk, OK? Og kunstfakultetet setter opp to store forestillinger hvert år, vinterforestillingen og vårforestillingen. Vinneren får et stipend på fem tusen dollar. Det er faktisk en ganske stor greie. Viktige bransjefolk kommer fra hele landet for å se. Agenter, plateprodusenter, talentspeidere … Så selv om jeg gjerne skulle hjulpet deg …»

«Gjerne», mumler jeg. «Du ser ut som du ikke engang har lyst til å snakke med meg akkurat nå.»

Måten hun trekker på skuldrene på, der satte du meg på plass, liksom, er irriterende som faen. «Jeg må komme meg på øving. Det er synd at du stryker i dette faget, men det gjør alle andre også, hvis det kan være noen trøst.»

Jeg blir smal i blikket. «Ikke du.»

«Jeg kan ikke noe for det. Tolbert ser ut til å reagere positivt på min form for bullshit. Det er en gave.»

«Jeg vil ha den gaven din. Vær så snill, mester, lær meg å bullshitte.»

Jeg er to sekunder fra å falle på kne og trygle henne, men hun smyger seg mot døra.

«Du vet at det finnes en kollokviegruppe, ikke sant? Jeg kan gi deg nummeret til –»

«Jeg er allerede med i den», mumler jeg.

«Da er det ikke så mye mer jeg kan gjøre for deg. Lykke til med den nye tentamenen. Søten.»

Hun piler ut døra mens jeg stirrer frustrert etter henne. Det er ikke til å tro. Hver eneste jente på dette colleget ville kappet av seg armen for å hjelpe meg. Men hun her? Løper av gårde som om jeg nettopp hadde bedt henne kverke en katt så vi kunne ofre den til Satan.

Og nå er jeg tilbake der jeg var før Hannah uten M ga meg et ørlite glimt av håp.

På bånn.

KAPITTEL 2

GARRETT

KOMPISENE MINE ER dritings da jeg kommer inn i stua etter kollokviegruppa. Sofabordet flommer over av tomme ølbokser, sammen med en nesten tom flaske Jack som jeg vet tilhører Logan, siden han sverger til filosofien om at øl er for pyser. Det er hans ord, ikke mine.

Akkurat nå kjemper Logan og Tucker mot hverandre i en heftig runde med Ice Pro, med blikket klistret til flatskjermen mens de trykker på hver sin kontroller. Blikket til Logan flytter seg en anelse idet han blir oppmerksom på meg i døråpningen, og forstyrrelsen, som varer i brøkdelen av et sekund, koster ham dyrt.

«Ja da!» roper Tuck idet forsvarsspilleren hans sender et håndleddsskudd forbi målvakten til Logan og resultattavla lyser opp.

«Faen ta!» Logan pauser spillet og sender meg et mørkt blikk. «Hva i helvete, G? Jeg ble nettopp slått ut på grunn av deg.»

Jeg svarer ikke, for nå er det jeg som blir forstyrret – av noen i hjørnet av rommet som kliner halvveis avkledd. Dean er i gang igjen. I baris og barbeint ligger han henslengt i lenestolen mens en blondine uten mer enn en svart blonde-BH og hotpants sitter over skrevs på ham og gnir seg mot skrittet hans.

Et par mørkegrønne øyne titter over skulderen på dama, og Dean gliser i min retning. «Graham! Hvor har du vært, mann?» snøvler han.

Han er i gang med kliningen igjen før jeg rekker å svare på fyllespørsmålet.

Av en eller annen grunn liker Dean å ligge med folk overalt unntatt på rommet sitt. Hver gang jeg snur meg, er han i full gang med en eller annen. På kjøkkenbenken, i sofaen i stua, på spisestuebordet – fyren har hatt sex i hver eneste krok av huset som vi fire deler utenfor campus. Han knuller rundt og skammer seg ikke det minste over det.

Ikke at jeg skal si noe. Jeg er ingen munk, og det er ikke Logan eller Tuck heller. Hva kan jeg si? Ishockeyspillere er noen kåte jævler. Når vi ikke er på isen, finner du oss gjerne sammen med en puck-bunny eller to. Eller tre, hvis du heter Tucker og det er nyttårsaften i fjor.

«Jeg har sendt deg flere meldinger den siste timen», sier Logan.

De massive skuldrene bøyer seg frem idet han griper whiskyflaska fra sofabordet. Logan er en bulldoser av en back, en av de beste jeg noensinne har spilt med, og også den beste vennen jeg noensinne har hatt. Egentlig heter han John, men vi kaller ham Logan fordi det gjør det lettere å skille ham fra Tucker, som også heter John til fornavn. Heldigvis er Dean bare Dean, så vi slipper å bruke det tunge etternavnet hans: Heyward-Di Laurentis.

«Seriøst, hvor i helvete har du vært?» grynter Logan.

«Kollokviegruppe.» Jeg tar en Bud Light fra bordet og spretter den. «Hva er denne overraskelsen du har gnålt om?»

Jeg kan alltid gjette hvor full Logan er basert på grammatikken i meldingene hans. Og i kveld må han ha vært dritings, for jeg måtte gå i etterforskermodus for å dekode meldingene. Ovrsk betydde overraskelse. Frdh hadde tatt lengre tid å dekode, men jeg tror det skulle bety få ræva di hit. Men med Logan vet man aldri.

Fra plassen sin i sofaen gliser han så bredt at det er et under at kjeven ikke hopper ut av ledd. Han retter tommelen mot taket og sier: «Stikk opp og se selv.»

Jeg myser skeptisk. «Hvorfor det? Hvem er der oppe?»

Logan flirer. «Hvis jeg fortalte deg det, ville det jo ikke vært noen overraskelse.»

«Hvorfor får jeg en dårlig følelse?»

«Jeez», skyter Tucker inn. «Du har noen seriøse tillitsproblemer, G.»

«Sier drittsekken som stengte en levende vaskebjørn inne på rommet mitt den første dagen i semesteret.»

Tucker gliser. «Å, kom igjen, Bandit var dritsøt. En liten velkomstgave da du kom tilbake etter ferien.»

Jeg gir ham fingeren. «Kan hende det, men gaven din var et helvete å bli kvitt.» Nå sender jeg ham et stygt blikk, for jeg husker fortsatt at det trengtes tre karer fra et skadedyrbyrå for å vaskebjørnsanere rommet mitt.

«Faen heller», stønner Logan. «Bare gå opp. Stol på meg, du kommer til å takke oss for det senere.»

Det innforståtte blikket de utveksler, svekker mistanken min. Til en viss grad. Jeg har ikke tenkt å senke guarden helt, ikke i nærheten av disse drittsekkene.

Jeg stjeler to ølbokser til på vei ut. Jeg drikker ikke mye i løpet av sesongen, men treneren har gitt oss en uke fri for å lese til tentamen, og vi har fremdeles to fridager igjen. Lagkameratene mine, de heldige jævlene, ser ikke ut til å ha noen problemer med å helle i seg tolv øl og spille som mestere dagen etter. Jeg? Bare jeg blir brisen, får jeg skallebank morgenen etter, og da går jeg på skøyter som en smårolling med sitt første par Bauer.

Når vi er tilbake til en plan med seks treningsdager i uka, vil alkoholforbruket mitt falle til den vanlige grensen på én/fem. Én drink på treningskvelder, fem etter kamp. Ingen unntak.

Jeg planlegger å gjøre maks ut av tiden jeg har igjen.

Bevæpnet med ølene går jeg opp på rommet mitt. Hovedsoverommet. Jepp, jeg dro faktisk «jeg er kapteinen deres»-kortet for å kapre det, og tro meg, det var verdt kranglingen med lagkameratene. Privat bad, baby.

Døra står på gløtt, og det sender meg rett tilbake i mistenksomhetsmodus. Jeg titter forsiktig opp på karmen for å forsikre meg om at det ikke står en bøtte med blod der oppe, og dytter deretter forsiktig i døra. Den gir etter, og jeg sniker meg inn, fullt forberedt på et bakholdsangrep.

Og det får jeg.

Bortsett fra at det er et visuelt bakholdsangrep, for helvete, jenta på senga ser ut som om hun har tatt steget rett ut av en Victoria’s Secret-katalog.

Nå er jeg mann. Jeg vet ikke hva halvparten heter av de greiene hun har på seg. Jeg ser hvite blonder, rosa sløyfer og masse hud. Og jeg er fornøyd.

«Det tok sin tid.» Kendall sender meg et sexy smil som sier at jeg har noe digg i vente, og pikken min reagerer deretter og blir hard under glidelåsen. «Fem minutter til, så hadde jeg dratt.»

«Jeg kom akkurat i tide, da.» Blikket mitt sveiper over antrekket, som er til å sikle av, og så sier jeg henslengt: «Snuppa, er alt det der til meg?»

De blå øynene hennes blir forførende mørke. «Det vet du, kjekken.»

Jeg er fullt klar over at vi høres ut som karakterer fra en billig pornofilm. Men ærlig talt, når en mann går inn på rommet sitt og finner en kvinne som ser sånn ut? Da er han villig til å spille hvilken som helst trashy scene hun vil, selv en som innebærer at han må late som han er pizzabudet som kommer med leveranser til en MILF.

Kendall og jeg begynte å treffes i sommer, mest av praktiske årsaker, siden vi begge tilfeldigvis var i området i ferien. Vi var på byen et par ganger, det ene førte til det andre, og før jeg visste ordet av det, hadde jeg en greie med en sexy sorority-jente. Men det var over før tentamenene begynte, og bortsett fra noen få frekke tekstmeldinger her og der har jeg ikke sett Kendall før nå.

«Jeg tenkte du kanskje ville ha det litt gøy før treningen begynner igjen», sier hun mens de velstelte fingrene leker med den lille rosa sløyfen midt på BH-en.

«Det var riktig tenkt.»

Et smil krøller seg på leppene hennes idet hun reiser seg opp på knærne. Holy shit, puppene hennes velter nesten ut av den blondegreia hun har på seg. Hun vinker meg til seg med en finger. «Kom hit.»

Jeg kaster ikke bort tiden, men går rett mot henne. Jeg er jo mann.

«Du er litt for godt kledd», bemerker hun før hun tar tak i linningen på jeansen min og lirker knappen opp. Hun drar i glidelåsen, og sekundet senere spretter pikken ut i den ventende hånda hennes. Jeg har ikke vasket klær på ukevis og har tenkt å gå uten bokser til jeg får ting på stell. Ut fra måten det gnistrer i øynene hennes på, er det tydelig at hun liker stilen.

Da hun legger fingrene rundt meg, slipper et stønn ut av halsen min. Jaaah. Det finnes ikke noe bedre enn følelsen av en kvinnehånd rundt pikken.

Nei, der tok jeg feil. Nå er Kendalls tunge i sving, og herregud, den er så mye bedre enn hånda hennes.

En time senere ligger Kendall inntil meg og hviler hodet på brystet mitt. Undertøyet hennes og klærne mine ligger strødd utover gulvet, sammen med to tomme kondomforpakninger og tuben med glidemiddel vi ikke hadde trengt å åpne.

Kosingen gjør meg urolig, men jeg kan ikke akkurat dytte henne unna og forlange at hun skal takke for seg, ikke når hun tydeligvis har lagt ned mye innsats i denne forføringen.

Men det bekymrer meg også.

Kvinner pynter seg vel ikke med dyrt undertøy før et tilfeldig ligg? Neppe, tenker jeg, og Kendalls neste ord bekrefter de urolige tankene mine.

«Jeg har savnet deg, vennen.»

Min første tanke er shit.

Min andre tanke er hvorfor?

For på den tiden vi har ligget sammen, har ikke Kendall løftet en finger for å bli kjent med meg. Hvis vi ikke har sex, prater hun bare om seg selv. Seriøst, jeg tror ikke hun har stilt meg et eneste personlig spørsmål siden vi møttes.

«Øh …» Jeg sliter med å finne ord, en hvilken som helst kombinasjon av dem som ikke består av jeg, savnet, deg og også. «Jeg har vært opptatt. Tentamen, du vet.»

«Seff. Vi går jo på samme college. Jeg har jobbet med studiene, jeg også.» Stemmen er skarp nå. «Har du savnet meg?»

Faen ta. Hva skal jeg svare på det? Jeg vil ikke lyve, for det vil bare gi henne falske forhåpninger. Men jeg kan ikke være drittsekk og innrømme at jeg ikke engang har tenkt på henne siden sist vi var sammen.

Kendall setter seg opp og blir smal i blikket. «Det er et ja eller nei-spørsmål, Garrett. Har. Du. Savnet. Meg.»

Blikket mitt flakker mot vinduet. Jepp, jeg er i andre etasje og vurderer faktisk å hoppe ut av det jævla vinduet, så desp er jeg etter å unngå denne samtalen.

Men tausheten min sier mer enn tusen ord, og plutselig fyker Kendall ut av senga. Det blonde håret flagrer i alle retninger mens hun griper etter klærne sine. «Herregud. Du er en skikkelig drittsekk! Du bryr deg ikke om meg i det hele tatt, gjør du vel, Garrett?»

Jeg reiser meg og setter kursen rett mot jeansen jeg kastet fra meg. «Jeg bryr meg om deg», protesterer jeg. «Men …»

Hun drar på seg trusa med sinte bevegelser. «Men hva da?»

«Men jeg trodde vi var enige om hva dette var. Jeg er ikke ute etter noe seriøst.» Jeg ser bestemt på henne. «Det sa jeg til deg fra begynnelsen av.»

Hun blir mildere i blikket og biter seg i leppa. «Jeg vet, men … jeg trodde bare …»

Jeg vet nøyaktig hva hun trodde – at jeg ville forelske meg hodestups i henne, og at litt uforpliktende ligging skulle forvandles til en kjærlighetsfilm.

Ærlig talt, jeg vet ikke hvorfor jeg gidder å etablere grunnregler lenger. Min erfaring er at ingen damer går inn i en flørt i den tro at det kommer til å forbli en flørt. Hun kan si noe annet, kanskje til og med overbevise seg selv om at hun synes det er greit å ha uforpliktende sex, men innerst inne håper og ber hun om at det skal føre til noe mer.

Og så kommer jeg, skurken i hennes personlige romantiske komedie, og stikker hull på håpets boble, enda jeg aldri har løyet om hva jeg er ute etter eller ført henne bak lyset, ikke et sekund.

«Hockey er hele livet mitt», sier jeg kort. «Jeg trener seks dager i uka, spiller tjue kamper i året – mer hvis vi kommer til sluttspillet. Jeg har ikke tid til noen kjæreste, Kendall. Og du fortjener mye mer enn det jeg kan gi deg.»

Hun ser straks ulykkelig ut. «Jeg vil ikke fortsette den uforpliktende flørten lenger. Jeg vil være kjæresten din.»

Et nytt «hvorfor» er nær ved å fly ut av munnen min, men jeg biter meg i tunga. Hvis hun hadde vist noe som helst interesse for meg ut over det rent fysiske, kunne jeg kanskje trodd på henne, men det faktum at hun ikke har gjort det, får meg til å lure på om den eneste grunnen til at hun vil ha et forhold til meg, er fordi jeg er et slags statussymbol for henne.

Jeg svelger frustrasjonen og kommer med nok en dårlig unnskyldning. «Sorry. Men det er der jeg er akkurat nå.»

Idet jeg drar opp glidelåsen på jeansen, konsentrerer hun seg om å få på seg klærne. Selv om «klær» er en liten overdrivelse – det eneste hun har på seg, er undertøy og en trenchcoat. Det forklarer hvorfor Logan og Tucker gliste som idioter da jeg kom hjem. For når en jente dukker opp på døra di i trenchcoat, vet du jævla godt at det ikke er så mye annet under den.

«Jeg kan ikke treffe deg lenger», sier hun til slutt, og blikket hennes søker mitt. «Hvis vi fortsetter … sånn … kommer jeg bare til å bli mer knyttet til deg.»

Det kan jeg ikke si noe på, så det gjør jeg heller ikke. «Men vi har hatt det gøy, da, ikke sant?»

Hun er stille litt før hun smiler. «Jo, vi har hatt det gøy.»

Hun bygger bro over avstanden mellom oss og lener seg opp på tåspissene for å kysse meg. Jeg kysser henne tilbake, men ikke med samme lidenskap som før. Lett og høflig. Flørtingen er over, og jeg har ikke tenkt å få henne til å tro noe annet.

«Når det er sagt …» Hun får et rampete glimt i øyet. «Si ifra hvis du ombestemmer deg om den kjærestegreia.»

«Du blir den første jeg ringer», lover jeg.

«Bra.»

Hun gir meg et raskt kyss på kinnet og går ut døra, mens jeg er forundret over hvor lett det gikk. Jeg hadde forberedt meg på en krangel, men bortsett fra det innledende sinnet aksepterte Kendall situasjonen som en proff.

Hvis bare alle kvinner var like medgjørlige som henne.

Jepp, det var definitivt et stikk til Hannah der.

Jeg blir alltid sulten etter sex, så jeg går ned for å finne meg noe å spise, og jeg er glad for å oppdage at det er igjen ris og stekt kylling. Det er takket være Tuck, som er vår faste kokk, siden vi andre ikke kan koke vann uten å brenne det. Tuck, derimot, vokste opp i Texas med en alenemor som lærte ham å lage mat da han fortsatt gikk med bleier.

Jeg setter meg ved kjøkkenbenken og stikker en kyllingbit i munnen akkurat idet Logan kommer inn i bare bokseren.

Han hever et øyebryn da han får øye på meg. «Hei sann. Jeg trodde ikke jeg ville se deg igjen i kveld. Antok at du var VOK.»

«VOK?» spør jeg mellom to munnfuller. Logan liker å finne på akronymer i håp om at vi skal begynne å bruke dem som slang, men i halvparten av tilfellene aner jeg ikke hva han babler om.

Han gliser. «Veldig opptatt med knulling.»

Jeg himler med øynene og hiver innpå mer villris.

«Seriøst, er Blondie borte allerede?»

«Jepp.» Jeg tygger før jeg fortsetter. «Hun kjenner reglene.» Det vil si ingen kjærester, og definitivt ingen overnattingsbesøk.

Logan hviler underarmene på benken, og de blå øynene glitrer da han skifter tema. «Jeg gleder meg til St. Anthony’s-kampen nå i helgen. Har du hørt det? Braxton er ikke utestengt lenger.»

«Kødder du? Skal han spille på lørdag?» spør jeg.

«Ja visst.» Uttrykket til Logan blir direkte frydefullt. «Jeg skal kjøre trynet på det rasshølet rett i vantet.»

Greg Braxton er venstreving på St. Anthony’s og en kødd tvers igjennom. Fyren har en sadistisk side som han ikke er redd for å slippe løs på isen, og da lagene våre møttes før sesongstart, sendte han en av andreårsbackene våre på legevakten med brukket arm. Han fikk tre kampers karantene, men hadde det vært opp til meg, ville den psykopaten blitt utestengt fra collegehockey på livstid.

«Hvis du trenger å slåss, kan du regne med meg», lover jeg.

«Godt å vite. Forresten, Eastwood kommer til uka.»

Jeg burde virkelig følge bedre med på kalenderen vår. Eastwood College er nummer to i serien vår (nest etter oss, selvfølgelig), og oppgjørene våre er alltid nervepirrende.

Og helvete, plutselig slår det meg at hvis jeg ikke får toppkarakter på den nye tentamenen i etikk, kommer jeg ikke til å få være med på isen under Eastwood-kampen.

«Faen», mumler jeg.

Logan rapper en kyllingbit fra tallerkenen min og stikker den i munnen. «Hæ?»

Jeg har ikke fortalt lagkameratene mine om karaktersituasjonen min ennå, siden jeg hadde håpet at tentamenen ikke ville få så alvorlige konsekvenser, men nå ser det ut til at jeg ikke har noe valg.

Med et sukk forteller jeg Logan at jeg har fått F i etikk og hva det kan bety for laget.

«Kutt ut hele kurset», sier han umiddelbart.

«Det går ikke. Fristen er ute.»

«Faen.»

«Jepp.»

Vi veksler et dystert blikk, og så setter Logan seg på krakken ved siden av min og drar en hånd gjennom håret. «Da må du skjerpe deg, mann. Les ræva av deg og få toppkarakter på den jævla tentamenen. Vi trenger deg, G.»

«Jeg vet det.» Jeg griper gaffelen i frustrasjon, for så å legge den fra meg; matlysten er borte. Dette er mitt første år som kaptein, noe som er en stor ære med tanke på at jeg bare er tredjeårsstudent. Jeg skal liksom følge i fotsporene til forgjengeren min og lede laget til et nytt nasjonalt mesterskap, men hvordan i helvete skal jeg klare det hvis jeg ikke er på isen sammen med gutta?

«Jeg har skaffet meg privatlærer», forsikrer jeg Logan. «Hun er et jævla geni.»

«Bra. Betal henne det hun forlanger. Jeg kan spytte i hvis du vil.»

Jeg klarer ikke la være å glise. «Jøss. Tilbyr du å skille deg av med de surt ervervede pengene dine? Du må virkelig ville at jeg skal spille.»

«Det kan du banne på. Det er jo drømmen, mann. Du og jeg i Bruins-trøya, husker du?»

Jeg må innrømme at det er en jævla fin drøm. Det er det Logan og jeg har snakket om siden vi havnet på samme rom det første året. Jeg stilte ikke til draften fordi jeg ville fokusere på college, men jeg er ikke i tvil om at jeg skal bli proff etter at jeg er ferdig utdannet. Null tvil om at Logan blir draftet heller. Typen er raskere enn lynet og et jævla beist på isen.

«Få opp den jævla karakteren, G», beordrer han. «Ellers blir det bank.»

«Treneren kommer til å banke meg hardere.» Jeg tvinger frem et smil. «Ta det rolig, jeg jobber med saken.»

«Bra.» Logan stjeler en kyllingbit til før han rusler ut av kjøkkenet.

Jeg gomler i meg resten av maten og går opp på rommet igjen for å finne mobilen. Det er på tide å øke presset på Hannah uten M.

